Labhair Kevin Lunney ón gcomhlacht Quinn Industrial Holdings den chéad uair ar chlár teilifíse an BBC aréir faoin ionsaí a rinneadh air i mí Mheán Fómhair.

Rinne sé cur síos ar an gclár Spotlight ar an gcaoi ar fhuadaigh triúr fear é gar dá theach cónaithe i nDoire Loinn i i gCo Fhear Manach. Thug siad amach as a charr é agus chuir siad iallach air dul isteach i gcarr eile.

Thug siad drochbhualadh dó agus chaith siad amach ar thaobh an bhóthair é trasna na teorann i gCo an Chabháin.

Thug Kevin Lunney le fios go ndúirt na fuadaitheoirí leis go gcaithfeadh sé féin agus stiúrthóirí eile Quinn Industrial Holdings éirí as a bpoist sa chomhlacht.

Dúirt sé gur cheap sé ag an am go gcaillfí le taobh an chlaí é.

Tá sé den bharúil, a dúirt sé, go raibh ordú tugtha don dream a d'fhuadaigh é ionsaí brúidiúil a dhéanamh air.

Tá na Gardaí agus na póilíní sa Tuaisceart ag leanacht lena bhfiosrúchán faoin gcás.

Dúirt príomhfheidhmeannach an chomhlachta Liam McCaffrey gur cheart go mbunófaí tascfhórsa tras-teorann leis an ionsaí a fhiosrú.

Dúirt sé go raibh go leor iarrachtaí déanta ón mbliain 2015 imeaglú a dhéanamh ar stiúrthóirí an chomhlachta agus go bhfuil sé in am anois dul i ngleic leis an gcás.